Samsungs nye Fold7 er den tyndeste foldbare på markedet

På et event her til eftermiddag i New York har Samsung præsenteret deres nyeste version af Fold serien – kaldet Samsung Galaxy Fold7. Den nye udgave byder på et lettere og tyndere design, kraftigere hardware og flere AI-funktioner. Ifølge Samsung selv er der skruet op for både hverdagsfunktionalitet og premium-følelse, samtidig med at telefonen stadig skulle være robust nok til daglig brug.

Slankt design og stor skærm

Galaxy Z Fold7 vejer nu 215 gram, og tykkelsen er reduceret til 8,9 mm, når telefonen er foldet sammen. Samsung fremhæver selv, at det gør den mere behagelig at have med og lettere at bruge til daglig. Skærmene er samtidig større end på tidligere modeller, og den ydre skærm på 6,5 tommer har fået et bredere format, som gør den nemmere at bruge til hurtige opgaver som beskeder eller navigation.

Når telefonen foldes ud, har du en 8-tommer skærm med skarp opløsning at lege på, høj lysstyrke og levende farver. Ifølge Samsung kan den nå op til 2.600 nits, hvilket skulle sikre, at den er let at aflæse selv i sollys. Den store skærm er udviklet til at gøre det nemt at multitaske og bruge flere apps på én gang.

Forbedret holdbarhed

Selvom telefonen er blevet både lettere og tyndere, understreger Samsung, at der stadig er arbejdet målrettet med holdbarheden. Hængslet har fået en ny konstruktion kaldet Armor FlexHinge, som skulle styrke telefonens slidstyrke og gør folden på skærmen mindre synlig.

Yderskærmen er beskyttet af Corning Gorilla Glass Ceramic 2, mens rammen består af Armor Aluminum, der ifølge Samsung giver højere styrke end tidligere modeller. Derudover har hovedskærmen fået en ny titaniumplade samt et tykkere glaslag, som skulle gøre den mere modstandsdygtig over for daglig brug.

Mere kraft til AI og multitasking

Galaxy Z Fold7 er udstyret med Snapdragon 8 Elite for Galaxy-processoren, der ifølge Samsung giver betydeligt bedre ydeevne end forgængeren. Producenten fremhæver især forbedringer inden for AI-funktioner, hvor både hastighed og effektivitet er blevet løftet.

Ifølge Samsung betyder det, at telefonen nu håndterer opgaver som oversættelser, billedbehandling og generel multitasking hurtigere, samtidig med at den udnytter den store skærm bedre. Brugeroplevelsen er optimeret til at gøre det nemmere at arbejde på tværs af flere apps, og telefonen skulle reagere hurtigt på både input og skift mellem opgaver.

Kamera med høj opløsning og smarte funktioner

Kameraet i Fold7 har en opløsning på 200 megapixel og understøtter optisk billedstabilisering. Derudover er der både ultravidvinkel og telefoto, sidstnævnte med 3x optisk zoom og op til 30x digital zoom.

Samtidig tilbyder telefonen en række AI-baserede redigeringsfunktioner, hvor man blandt andet kan fjerne uønskede elementer i billeder eller justere små detaljer direkte på telefonen. Funktioner som Photo Assist og Generative Edit giver mulighed for at lave billedforbedringer med få tryk, og der er også forbedret lydredigering til videoer, hvor baggrundsstøj automatisk kan fjernes.

AI i hverdagen

Galaxy Z Fold7 lanceres med den nyeste version af Samsungs brugerflade, One UI 8, der bygger på Android 16. Softwaren er udviklet med særligt fokus på foldbare telefoner, og Samsung har integreret en række nye AI-funktioner, der skal gøre hverdagsbrug lettere.

Funktioner som Googles Gemini Live gør det muligt at få svar på spørgsmål ved at skrive, tale eller dele skærmindhold, mens Circle to Search lader brugeren søge ved blot at markere et objekt på skærmen. Der er også nye muligheder for at trække og slippe tekst eller billeder mellem apps, ligesom værktøjer til tegning og håndskrift er blevet opgraderet, så de tilpasser sig brugerens behov.

Pris og tilgængelighed

Galaxy Z Fold7 bliver tilgængelig i farverne Blue Shadow, Silver Shadow, Jet Black samt en eksklusiv Mint-udgave, der kun kan købes online. Priserne starter ved 16.499 kr., og den dyreste lander på 19.999 kr.

Du kan se mere hos Samsung her.